khistorydata/jeongjo-sjw-relations huggingface dataset:
정조 22년
以前典籍朴師爀歲抄單子傳于李海愚曰何必深責蕩滌
정조 22년
以前僉使洪命淵歲抄單子傳于李肇源曰何足責乎蕩滌
정조 22년
以前宣傳官李格歲抄單子傳于李肇源曰飭已行蕩滌敍用與同罪堂上諸人廳罰竝分揀其外參下降定之類各其罪名懸註書入
정조 22년
以前令李柱溟前別檢李周奭歲抄單子傳于李海愚曰聞其事實容有可恕職牒竝還給
정조 22년
以前縣監許霔歲抄單子傳于李海愚曰昨年年事容有可恕甘爲居末反勝於反於是之類蕩滌敍用
정조 22년
以前郡守趙觀鎭歲抄單子傳于李海愚曰其家以勳兼戚自別於他家而近無通籍之人是豈世宥之義特爲蕩滌敍用仍令該曹口傳付軍職使之出入於朔望起居
정조 22년
兵曹口傳政事副司果趙觀鎭單付
정조 22년
李泰永以弘文館言啓曰本館上番闕直事甚未安應敎李翊模校理金銑副校理嚴耆趙德潤竝卽牌招以爲推移入直之地何如傳曰允
정조 22년
李泰永以成均館大司成意啓曰文廟守僕依宗社守僕例試才啓下事曾有定式矣守僕李榮集李松蕃朔數已滿以生徒守僕試才抄擇備三望受點次別單書入之意敢啓傳曰知道
정조 22년
左議政蔡濟恭疏曰伏以人老則敗敗則病病則死當死而未及死則雖寄息於世而昏瞢顚錯不可以生人事責之者人謂之老妄此常理之所不可免臣雖無似亦常理中一物其病敗不死老妄隨之不待臣自言可以理推雖以目下事言之臣之老妄指不可殫摟近日白簡之論前倡後應非指斥臣身無以塞一日之責臣以虛舟不繫之身公然爲名塗奇貨者人生疲惱孰過於此而臣則徒懷便訣之爲不忍不知保身之爲明哲遲廻不去歷時度日此老妄而然也始欲抵死違命於廟薦之事竟因恩批鄭重寸心咸激包羞忍恥强以行之此老妄而然也及其薦似徒信已心冥行墑埴不念厚招人譏重傷國體此亦非老妄而何竊念臣蒙被殿下之隆恩異渥天地同其大河海讓其深雖使臣子子孫孫盡效蛇雀之珠環猶不足報其萬一況在臣身不思所以盡瘁之道有若奉身而退者不特人理之所不敢出獨不畏明神殛之乎然事到無奈何處雖以禮訓之嚴亦不能使强其所不强故以言乎病則有加朝服拖紳之例以言乎老則有八十君不召之文到此地頭不可以常道論也念臣賦命險畸立朝五十六年之間身絓世網無所不有怖畏成疾積憂傷心自外視之人或謂之以榮衛不至甚脫而其精則死已久矣當此聖上憂勤勵精之時名以輔相賓廳之會籌司之坐終歲不赴恬若無聞此蓋老妄爲之祟而事便到無奈何處也見今息鯨補劓於桑楡奄奄之中者惟乞骸一着是已臣於日前筵席由中之懇抑遏不得猥以是陳請天語丁寧至以悵然不可許爲敎雖使木石聞之亦當下淚臣雖昏耄無人事猶有勝於木石則其感結攢祝有隕盈眶當作何抱噫臣之所乞卽將朽而未及朽之一束殘骸向非殿下生死肉骨之恩顧此骸與骨虀粉之久矣有何乞與不乞之可論也哉今臣以得之殿下之物又請殿下之還之於臣或近於人苦不知足而其事到無奈何者殿下亦必有惻然而俯諒者矣仍又伏念古今天下之事貴在於愼厥終惟其始故大學曰事有終始先儒云不曰始終必曰終始者天下事始則易而終則難聖人立言深意有在由是觀之事不可不念其終有如是矣殿下之於臣鬼而使之人焉罟獲而使之袵席焉從以擢置於上相之位眷待之禮卓出常格以君父而有始於臣子者未有若此之盛也臣今朝暮視蔭四大澌頓旣無以强策未冷之尸以圖涓埃之效則無寧得蒙賜骸之盛典免爲禮防之罪人猶可爲九泉光耀在殿下不過賜一兪字而自然上合於曾傳終始之訓不亦爲臣主俱榮也哉至若三事重務一番休致之後便屬毛將焉傅又安用費辭乞解爲也玆敢拜章於牀簀之上仰瀆於孔邇之前伏乞聖慈特賜哀憐勿以老妄麾之亟許休致以卒生成之澤則事君餘日雖不多於人間結草微誠實無窮於地下有淚如泉不知所裁臣無任云云答曰省疏具悉卿懇卿之年齡將近八耋矣乞骸致政等辭懇已自年至之初予之所不許卿之黽勉遲徊者櫽括之衡尺俱有自來稱秤也惟其講磨旣熟予則篤信之而已今見來章便說出乞骸二字決意於致政告老有若望望然去不俟駕然者與面對斟定之義何太相反乎大臣出處不輕而重一時之辭官卸務猶嫌其或涉悻悻何況乞骸期限質言於筵間牢定之宿諾不啻息壤之在彼卿須亟斷所請隨傳諭承宣簉朝聽此書不盡言之諭仍傳于李肇源曰此批答遣承旨傳諭
정조 22년
戊午六月初一日寅時上御便殿禮房承旨持慈宮誕辰陳賀節目入侍時行都承旨李泰永記事官洪奭周承膺祚金履永以次進伏訖命書節目判付仍敎曰方欲爲持公事入侍史官斯速待令於政院也仍命退承史以次退出
정조 22년
戊午六月初一日寅時上御便殿吏兵房承旨持歲抄入侍時右承旨李肇源左副承旨李海愚假注書呂東植記事官承膺祚金履永以次進伏訖上曰禮房承旨速爲待令于鑄字所可也賤臣承命出傳命書傳敎曰吏兵批歲抄點下者依例捧傳旨仍敎曰歲抄當次次點下退去可也承史以次退出
정조 22년
戊午六月初一日卯時上御重熙堂諸承旨持公事入侍時右承旨李肇源記事官洪奭周假注書呂東植記事官金景煥金履永以次進伏訖上曰公事皆入之上曰右副承旨使之入侍賤臣承命出傳右副承旨尹光顔進伏命書左相疏批上曰今日之雨似有連注之望矣肇源曰然矣上曰海西則連爲周洽云而湖西之旱近年一初所聞果如何光顔曰去念後尼城等邑得雨夥然移秧幾爲三分二云矣上曰湖西之祈雨至於五十餘邑之多亦甚屑瀆矣肇源曰卽見慶尙左兵使李普漢狀啓則係是査啓雖不得不捧入而無傳敎曰以傳敎亦無行査之命而稱以査啓者已極未安以交承論罪前兵使亦甚駭然且其狀啓辭語猥屑之端不一而足所當重勘而本院請推之外無他可施之罰閫帥體重事異常規令廟堂稟處何如上曰依爲之出擧條命退承史以次退出
정조 22년
戊午六月初一日申時上御便殿坐直承旨入侍時右副承旨李海愚假注書呂東植記事官承膺祚金履永以次進伏訖上命書榻敎曰王大妃殿進御香薷養胃湯依前方一貼煎入命退承史以次退出
정조 22년
行都承旨李泰永牌不進行左承旨沈晉賢坐右承旨未差左副承旨李海愚坐右副承旨尹光顔坐直同副承旨姜忱坐注書洪奭周仕尹命烈未肅拜假注書呂東植仕直事變假注書李弘源仕
정조 22년
姜忱以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
姜忱啓曰禁衛營將官來言今日本營軍兵日次私習云矣敢啓傳曰知道
정조 22년
姜忱啓曰御營廳將官來言今日本廳軍兵日次私習云矣敢啓傳曰知道
정조 22년
傳于李海愚曰右副承旨入待
정조 22년
姜忱啓曰京畿監司李在學備局有司堂上李書九依下敎來待矣傳曰入侍
정조 22년
承旨前望單子入之沈晉賢落點
정조 22년
姜忱書啓臣敬奉聖批馳往傳諭于南部會賢坊二間屛門契議政府左議政蔡濟恭所住處則以爲臣身將退則或似忘恩病轉深而莫能趨命情地悲苦神思慌惚朝陳附啓胸中之千般結轖未能少攄其萬一聖諭復降恩出常格十行誨責孰非感泣而其中中書之堂卿豈樂爲已結之主知不忍恝然已定之出處莫欲撓奪之三十六字臣之所欲言而不能形容得者殿下丁寧寫出有若燭照於臣之臟腑臣旣得此敎雖死萬萬無餘憾矣然解官乞骸旣矢之心矣又告之人矣遂乃發言於君父之前如是而特以異恩之重疊孤負初心是豈臣之所忍爲哉隨承宣偕入親承玉音豈非臣之至榮大幸而賤質澌頓欲起還仆瞻望雲天有隕如瀉承宣相守尤非無似賤臣所敢承當伏乞特命還寢使垂死之喘得以安心乘化千萬血祝云矣臣旣承偕來之命姑爲仍留之意敢啓答曰知道附啓之留中經宿潛究必卽簉朝之好道理也百爾思之須有一副節拍可以斷前請而致前席此果如之何爲可抑有反復於卿者卿之年至而不退旣有所據則到今雖以千單百牘力請不已休退二字決無印可之理卿亦豈不撓屈此志於此時耶然而旣始之擧措無端中止亦關體貌卿若感予不捨之至意以亟停乞骸之懇附奏於此史官之回則相務之姑許暫卸不欲終靳卿須卽爲附對見今蒸熱釀雨簉朝則更宜觀勢竝以此意傳諭事令入侍史官傳之
정조 22년
注書洪奭周書啓臣敬奉聖批馳往傳諭于南部好會坊二間屛門契議政府左議政蔡濟恭所住處則以爲臣衷情所結不避煩瀆昨上附啓或庶幾天地之仁父母之恩曲賜矜念使將死之喘得其所願欲以爲泉下光耀乃者入侍史官來自香案之前奉傳如綍之音臣奉讀以還益不禁感淚成血如臣無似出處去就何關於國家而旣諭以潛究好道理繼之以抑有反復於卿者擧措之無端中止至關睿念相務之許以解卸明示聖意爲人臣蒙此異數者今古有幾攢手百拜猶有生隕死結而已念臣乞骸之請所急者在於遞解相職相職若命遞解則所急旣副其願居其次者亦惟恃殿下之從後體諒不使一物終不得其所臣非殿下是恃更於何控訴臣言止此更乞惻然俯念焉云矣敢啓答曰知道左相許別有敦諭令偕來承旨傳諭受其附啓使之先爲入來
정조 22년
姜忱書啓臣敬奉聖批傳諭于議政府左議政蔡濟恭所住處則以爲臣以滿腔至願猥陳附啓終朝顒祝廢食以待特地恩敎降自九天許解臣議政官銜命付西樞今以後臣之啓手啓足可得免夫猶屬私家榮感殿下之以禮使臣有始有終執德之固實有光於千古簡策臣之歡欣慶幸豈亶爲一已之事而已天高地厚聖恩去益難報古人所云不知死所正謂此等處也待淸涼簉朝之敎又是委曲軫念臣謹當調將賤疾如可强起早晩入肅恩命百拜攢手於九陛之前云矣敢啓答曰知道
정조 22년
李海愚以吏批言啓曰左議政蔡濟恭許副事命下矣當爲置處而本曹只有領敦寧一窠他大臣今方見帶時無當窠依例送西之意敢啓傳曰知道
정조 22년
姜忱以兵批言啓曰前左議政蔡濟恭許副送西事命下矣當爲隨品置處而領中樞一窠他大臣今方見帶依例從座目判中樞有闕之代下批之意敢啓傳曰知道
정조 22년
姜忱以兵批言啓曰前判書金華鎭自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 22년
有政吏批判書金載瓚進參判權裕牌不進參議任希存進右副承旨尹光顔進以韓用鐸爲應敎鄭大容爲右尹金文淳爲內醫提調李書九爲掌樂提調金魯正爲刑曹佐郞鰲恩君單李敬一戶曹正郞鄭昌耆仍任事承傳學諭單金瑥故都事魚錫仁贈吏參例兼前慶尙監司魚用謙考
정조 22년
兵批判書李時秀進參判柳誼參議金啓洛病參知柳師模入直同副承旨姜忱進以邊得讓申耆爲副摠管具載敬爲五衛將判府事蔡濟恭知事金華鎭僉知鄭學畊上護軍金持默大護軍金思穆李秉鼎黃昇源護軍申耆徐龍輔徐有和副護軍李勉兢李述源李禹鉉金明遇朴光進柳仁喆李漸運梁垸黃仁煐趙蒙錫曺允精金益彬李格以上竝單付知事作闕單洪周萬
정조 22년
傳于尹光顔曰陵官現告意謂有所依據而捧入矣今聞問于該曹後微稟之說禮判事極爲駭然焉敢以依俙模索之事分排勒捧乎自政院其委折待開門爲先問啓於禮曹判書趙尙鎭處觀其所對當有處分所謂捧現告諸人令該府保放仍令刑曹捉致下屬等嚴杖査問年條當該官員等姓名如濫入査放如遺漏加捧傳旨無一言捧入之該房承旨遞差
정조 22년
尹光顔啓曰臣與右承旨李肇源伴直矣纔已遞差出去伴直無人同副承旨姜忱卽爲牌招何如傳曰允
정조 22년
姜忱以義禁府言啓曰長陵前令洪龍燮韓翼商文燦圭前參奉任尙濂李豐林李集玉金啓溫拿問捧口招以聞事傳旨啓下矣洪龍燮韓翼商李集玉金啓溫等今方待命拿囚文燦圭時任靑巖察訪任尙濂時任新昌縣監李豐林時任三登縣令而俱在任所云依例發遣府羅將竝拿來何如傳曰允新昌縣監待得雨浹洽令道臣報來後草記拿來可也
정조 22년
刑曹啓目粘連京囚任百俊段今於更査忽變前招至謂之元不犯手一切歸之於允大而屍親看證皆不見允大之足踢云則允大之非元犯尤爲灼然百俊加刑取招允大次律勘斷何如判付啓卿等論理跋辭亦果然矣而許多疑端在於供招狀牒之外者不一而足任允大之知機逃挅特諸疑中最歇條件辭證各供所謂指證之說反涉不近理不近理者以其太分明也如渠輩賤卒村婆有何知覺分野分寸何如彼剖柶樣說破惟恐允大之或罹百俊之或脫乎允大百俊及詞證各人更爲發問目施威嚴覈後一處各各頭面仍具卿等意見論理回啓爲良如敎
정조 22년
領中樞府事洪樂性箚曰伏以臣於病伏涔涔之中日接藥院掌務官所報敬審聖體近因頭部熱候連進湯劑臣固當趨進承候以伸起居之禮以效嘗藥之誠而昏眩之症當暑益添房闥動作之際亦多暈倒不省之時末由蠢動偃伏床笫區區忱誠之焦菀惶阨曷有其極卽伏聞玄翹飮五貼製入之後更有花王飮煎入之敎則玄翹飮固宜稟定停止而今日以五貼製入之日次旣煎入花王飮又製入玄翹飮云御藥事體何等嚴重而不致審愼兩方竝進者事未前有誠不勝驚慄悚惶之至臣職忝都相昏瞀旣甚癃病又極一院事務全不照檢而薰飭以至有今此無前之擧此莫非臣溺職瘝官之致伏枕震越罔知措躬之所論其罪狀臣實爲首而雖以提調言之旣以監煎入院則誠宜請對仰稟以爲停止一方之地而不此之爲兩劑之矇然竝入者實難免疎率昏謬之罪亦宜施譴削之典然臣固自訟俟勘之不暇有不敢仰請處分伏乞聖明亟降威罰先治臣罪仍勘提調之罪焉且首醫與上下掌務官輩罔念愼重之義不善擧行之狀尤極痛駭竝施刊汰斷不可已也取進止答曰省箚具悉卿懇予於自奉雖不欲留意藥院做錯有關事面提調請罪事施以譴削醫官等何足責汰去卿則何乃過辭安心調理仍傳于姜忱曰此批答遣史官傳諭
정조 22년
都承旨李泰永疏曰伏以藥院之任職在保護臣子之所當盡心孰加於是況湯劑監進何等至重而朝者先進湯劑之不爲稟停旋又煎入他劑以致兩方之一時竝進者事未前有萬萬驚悚臣職兼提擧身在禁省矇未覺察罪在罔赦際伏見都相箚本則只論監煎提調不審之失而不及於臣身臣於是益不勝惶霣恧蹙之至今豈可以未參於封進而幸其倖逭不思所以自引哉玆敢略陳短章仰瀆崇嚴伏乞天地父母俯賜鑑諒亟降威罰以重事體以安賤分不勝幸甚臣無任云云答曰省疏具悉朝筵卿旣提奏勿辭行公
정조 22년
副校理嚴耆副修撰朴吉源等疏曰伏以臣等卽伏見歲抄下者有李克生減等之命矣臣等相顧愕眙竊不勝憂歎之至蓋克生自在韋布行已麤鄙宅心陰譎及其出身附麗凶徒圖占淸顯營護惡黨爲渠斷案而倖逭鋤治之律旋坐贓汚之罪刑配之典於渠可謂幸矣今此減等之命又何爲而遽及也夫被謫蒙放者又減一等則將復其職牒矣雖使克生所坐只是贓汚一案遽復華顯之秩猶失之太寬況非特贓汚而已哉臣等竊恐此命一下隄防之嚴從而解弛覬覦之輩無所懲畏其爲世道之憂容有極哉臣等請亟寢李克生減等之命以存大防不勝幸甚臣等無任云云省疏具悉不允
정조 22년
戊午六月初二日卯時上御誠正閣諸承旨持公事入侍京畿監司備局有司堂上同爲入侍時行都承旨李泰永右承旨李肇源左副承旨李海愚右副承旨尹光顔記事官洪奭周假注書呂東植記注官金良倜記事官金履永檢校待敎沈象奎以次進伏訖海愚讀奏慶尙假都事金仁柱狀啓沙斤察訪李尙弼到任事光顔讀奏平安監司閔鍾顯啓本慈山府反庫事肇源讀奏江原監司徐有防啓本徒年罪人宋景周限滿令該曹稟處事分書判付訖泰永曰進御花王飮旣已煎入玄翹飮停止榻敎當爲書出乎上曰藥院事誠駭然矣予於自奉之節雖不欲張大御藥事體何等莫重則一劑之日再服猶或爲之至於兩劑之兼進豈有如許事面乎玄翹飮旣已停止故花王飮使之煎入則一製一煎同時竝入誠不成說矣泰永曰臣之矇不致察不勝惶恐而醫官輩不卽來告於政院之狀合施重勘當該監煎提調亦當請罪矣上曰僚員豈有請罪之例乎命書榻敎曰旣有都相則副提擧事極涉屑越都承旨李泰永爲先從重推考仍敎曰此似由於提調生疎之致而掌務官輩擧行誠甚痛駭命書榻敎曰進御玄翹飮停止又命書榻敎曰王大妃殿進御加減六和湯自今日一貼式限五貼煎入上曰注書出去畿伯及有司堂上使之入侍也奭周承命出傳與京畿監司李在學行護軍李書九偕入進伏命進前敎在學曰道內祈雨今旣停止則雨澤農形果何如在學曰通一路論之則無甚遑汲惟漢南諸邑終不浹洽振威安城陽城竹山等四五邑移秧不過三分一而安城則日前得鋤雨今方次次移秧云安南仁富及漢北諸邑則雨澤亦有太過處或至難於通涉云矣上曰然則將成穴農矣在學曰然矣而田穀則到處有善成之望矣上曰開城府則連爲得雨云海西則前後所得爲八寸反有太過之慮嶺南湖西俱爲遑汲而湖西尤甚昨見嶺啓則所得亦無多矣書九曰海西則殆有久潦之慮云而湖西則道內移秧處不過三分一云誠可悶矣上曰湖西之移秧似不滿三分一其中與畿內接界之地亦多得雨處而祈雨之至於十次前所未聞此似由於道伯衰憒之致也敎在學曰道內民情以代播爲何如在學曰多不樂從矣上曰畿民懶農本無盡力耕播之意故如是須各別董飭然後方有實效矣蓋代播本意無論阡陌原隰常時不毛之地隨處徧播以爲移其用力裒多益寡之政者也若只種於未移之畓或値晩霖則必有沮洳不成熟之患如是則無怪乎民之不願也大抵此事專係守令擧行之如何廟堂豈可邑邑知委營門何以曲曲董飭乎在學曰本道則四五邑外未移處不多而諸守令今方申飭秧役移之而不及然後當爲代播矣上敎泰永曰嶺南則木麥多寡果何如泰永曰所儲不均有難分排於列邑矣上曰嶺民素尙綿農而治綿之法必也幹低而枝密然後方可善成云然否泰永曰然矣上敎書九曰中國之木綿何時始見書九曰詩經集傳以爲貝錦卽今之木綿其來似久矣上曰大抵朱夫子集註之法至爲神妙且以詩之螟螣蟊賊之註言之爾雅則以爲食苗心曰螟食葉曰螣云云而朱子則省一苗字只云食心曰螟食葉曰螣云云而統而釋之曰皆害苗之蟲也雖用古人之文而渾然無跡如此此等處可見化腐爲新之妙也今此貝字之釋以木綿亦此類也仍敎曰代播之穀木麥爲上晩黍次之而頃於廟堂亦有以稷代播之論云稷乃早藝而晩熟者則似不可同爲代播矣書九曰然矣上曰兩西則木麥及稷穀所儲多寡果如何云耶書九曰木麥則關之沿江海之山邑稍有所儲而稷穀亦多有之云矣上曰今日之召卿爲詢兩西事也稷旣不可以代播則不必準備須以此意知委兩西好矣書九曰今則廟堂諸議亦皆如是故此意已爲知委矣上曰湖西民情則以代播爲何如云耶書九曰種子輸運之道甚爲難便云矣上曰輸運之際必勿多費民力爲可而民不可自運處更爲詳問也敎在學曰華城木麥劃送之道何以爲之耶在學曰諸邑中楊根素尙木麥故留庫最多當以二百五十石移劃而其他不足諸邑則更爲請得於原州以爲均排計矣上曰若自原州移來則當由驪江今則江水無淺灘之患否近來驪江頗有塡淤之慮云若加疏鑿則誠好矣在學曰今方連雨故水路稍深而若欲疏鑿則亦豈無其方乎上曰上流若疏濬則其功效亦可及於京江而疏濬之時須勿多入民力然後方爲有實效矣敎書九曰湖西代播須務實效而該道之句管誰也書九曰趙鎭寬矣上曰句管堂上旣已差定則凡係道內事務無不講究周知如誦已言往復大臣問其方略俾有實效之地也至於代播之政則勿拘常格做去而此後則須與大臣相議八道四都各儲木麥以爲備預之政可也命在學書九先退命書左相附奏書啓批答訖敎曰騎馬一疋立之諭書筒持入也良倜承命出傳持入上曰上注書持批答本草馳往左相家諭之以休致則終非可論而亦當姑許暫御卿若更不乞退則予當姑爲勉副之意可也奭周承命先退肇源曰日前賓對玉堂以整理穀犯科守令一一査出拿問嚴勘爲請而蒙允捧現告後所當自本院依例捧傳旨而伊日因大臣所奏諸道査啓竝命勿施矣原啓旣已勿施則傳旨無以捧入何以爲之乎上曰依爲之出擧條命退諸臣以次退出
정조 22년
戊午六月初二日未時上御重熙堂右副承旨入侍時右副承旨尹光顔記事官洪奭周記注官金良倜記事官金履永以次進伏訖上曰左相以何語仰對乎賤臣對曰以爲曲諒至此惶感無地休致之請不敢更事煩瀆云矣命書傳敎曰卿以先解相職則休退之請姑不煩瀆史官之回附奏於言語文字卿豈欺予予惟信卿許卿暫卸亦旣設言卿議政之任姑許勉副更望俟少間且俟雨後淸涼時出肅西樞仍爲登筵事偕來承旨傳諭又命書傳敎曰左議政蔡濟恭姑許勉副政官牌招大臣置處開政下批又命書領府事箚批及都承旨李泰永疏批又命書傳敎曰都承旨批下牌招察任又命書傳敎曰服制承旨許遞前望單子入之待下批牌招察任又命書榻敎曰來待刑曹堂上入侍仍敎曰檢校待敎與秋堂持判付冊子出草者同爲入侍良倜承命出與刑曹參判洪仁浩檢校待敎沈象奎偕入進伏上曰冊子之凡例出草者多不成文理格式載錄亦頗疎略須更加釐正而檢驗成獄之式啓讞判付之例務從詳細至於錄啓文書之紙品與啓下時承旨之長銜單銜等例亦皆詳錄也仁浩曰洗冤錄有律官之謄置者故取見其書則多有無冤錄中所無之語故方欲抄入矣上曰唐則洗冤錄宋則平冤錄元則無冤錄詳略不齊而今人只知無冤錄而已檢驗之式今旣詳錄諸書之不入於無冤錄而可用於傅輕之例者必爲抄入也原獄案載錄時傷處之有關於致命要害者不可不詳錄而必須刪節抄入務令辭約而意備也仁浩曰證招之別無可考者不必錄入矣上曰然矣命書傳敎曰伸枉舒鬱之政何時不可爲豈有關於疏決與審理乎京囚殺獄結案罪人全致訥之獄非曰獄不具亦非曰死非殺而死者生前旣云有病告官成獄若主不爲右項兩條疑端發於議讞之地至登筵間酬酢則其在審克之道不可以鐵案已成因以勿論令該曹諸堂嚴覈應問各人另具意見論理稟處事分付仍命退諸臣以次退出
정조 22년
行都承旨李泰永病行左承旨沈晉賢式暇右承旨未差左副承旨李海愚坐直右副承旨尹光顔坐直同副承旨姜忱坐注書洪奭周仕尹命烈未肅拜假注書呂東植仕直事變假注書李弘源仕
정조 22년
姜忱啓曰合辭方張之時兩司無詣臺之員事甚未安除在外疏批未下外大司諫宋民載司諫鄭景祚正言申淑尹寅基執義柳畊掌令李益恢鄭㝡成持平閔致載尹涵竝卽牌招何如傳曰允
정조 22년
傳于尹光顔曰再明日次對進定於今日
정조 22년
傳于尹光顔曰大臣備局堂上引見
정조 22년
姜忱啓曰陵官現告意謂有所依據而捧入矣今聞問于該曹後微稟之說禮判事極爲駭然焉敢以依俙模索之事分排勒捧乎自政院其委折待開門爲先問啓事命下矣問于禮曹判書趙尙鎭處則以爲臣庸愚鈍劣奉職不謹觸事生疣每切悚恧今於長陵陵官現告捧入之事不善擧行致有此問啓之命惶隕震越微所容措日前本陵令參奉以局內自枯朽傷木數爻之極其夥多有所報來故聞極驚心卽爲題牒詰問其年條及官員誰某則其回報曰年條則實未詳知其始自何年而大凡十餘年來次次枯傷云而官員姓名則始自戊申列錄以送故果於筵奏時以十餘年泛稱仰達矣及奉査問捧現告以入之命則只憑其前往復文報輕易捧納恐涉疎忽更爲發帖査問於陵官見其報來則以爲年復年自枯者的不知始自何年槪爲七八年前後事云云考準庚戌以後官員姓名以送前後所報年條雖甚相左而再次所報庶可依據故果以此捧現告入啓因傳敎査問現告事體嚴重而緣臣愚迷年條不能指的査實自底疎率慢忽之科伏地悚懍無以仰對云矣敢啓傳曰知道身爲判堂不能詳密擧行以致擧條與現告捧送之各有相左況本事關係何如則又何敢若是顚錯乎當該堂上趙尙鎭遞差
정조 22년
兵曹口傳政事副司果嚴耆單付
정조 22년
姜忱以兵曹言啓曰忠翊衛將金聖彬五衛將李魯植俱以身病時月之內無望供職呈狀乞遞病旣如此則宿衛輪番之任不可久曠竝改差何如傳曰允
정조 22년
姜忱以備邊司言啓曰今日本司坐起懸病者多戶惠堂亦不進參除實病實故外卽令政院牌招何如傳曰允
정조 22년
姜忱以義禁府言啓曰陵官現告諸人保放事命下矣時囚罪人洪龍燮韓翼商李集玉金啓溫等保放之意敢啓傳曰知道
정조 22년
姜忱以義禁府言啓曰慶尙假都事金仁柱狀啓內迎日前縣監鄭柱罪狀令攸司稟處事啓下矣鄭柱今方待命拿囚之意敢啓傳曰知道
정조 22년
戊午六月初三日午時上御重熙堂左副承旨來待諸臣入侍時左副承旨李海愚記事官洪奭周記注官金良倜記事官金履永檢校提學沈煥之戶曹判書趙鎭寬以次進伏訖上曰昨日藥房事誠駭然矣煥之曰兩劑之連進其在事面誠不成說矣上敎鎭寬曰卿初當重任欲何以做去乎鎭寬曰以臣生疎愚迷猥膺是任其所稱塞之方實爲茫然矣上曰今年收租亦爲不足云乎鎭寬曰除軍門給代三萬石外不足爲二萬石矣上曰金貨事向亦有言端而見今一年潛入之數極爲夥然云旣不能一切禁斷則曷若簿其稅而通其路使利權有所歸屬乎古有貨泉之喩蓋利權之歸上猶百泉之赴海而非海之有意於收納百泉也故與民爭利誠不可爲而古人亦曰譏而不征征卽爭利之事也至於山林川澤固當與民共之而若漫不照管任其去來竝與譏之一字而不爲則亦豈有如許政令乎鎭寬曰象譯輩亦多願之而以其前所未爲之事故多有持難之論矣大抵近來銀貨日縮而金貨則漸多此亦可見理勢之自然矣上曰曾與大臣相議乎鎭寬曰姑未及矣上曰今日似有雨意矣今雖晩時亦或有益於移秧乎鎭寬曰初伏尙未過或有可移之處矣上曰俄聞右相言寒露姑遠猶有餘望云矣鎭寬曰上天造化有難預度此後農功之早晩亦惟在天時之如何耳上曰代播之政今當另加拮据而畿邑旣多移秧且是懶農民情頗或不願云湖西尤不可不代播而本道擧行未知如何俄亦言及于大臣而諸道句管堂上皆須着意擔當好矣鎭寬曰湖西似亦以運致爲難云矣上曰代播本意蓋欲於阡陌原隰不毛之地隨力所及勤加播種以代移秧之功耳若必於未移之處代播木麥則旣是沮洳之地必有晩潦之患矣鎭寬曰營邑擧行亶在於使民興勸有趨事赴功之效耳至於播植之節惟在農民之從便爲之亦非一一指揮之事矣仍命退諸臣以次退出
정조 22년
都承旨未差左承旨未差右承旨李勉兢坐直左副承旨未差右副承旨未差同副承旨未差注書洪奭周仕直尹命烈未肅拜假注書李毅采仕事變假注書金啓河仕
정조 22년
李勉兢啓曰明日常參經筵取稟傳曰停
정조 22년
李勉兢啓曰事變假注書李弘源身病猝重勢難察任今姑改差何如傳曰允
정조 22년
李勉兢啓曰吏曹郞廳來言承旨及臺諫有闕政事取稟傳曰臺諫後日政差出承旨前望單子入之待下批牌招察任
정조 22년
李勉兢啓曰合辭方張之時兩司無詣臺之員事甚未安除在外疏批未下外大司諫宋民載司諫鄭景祚正言申溆尹寅基掌令鄭㝡成李益恢持平尹涵閔致載竝卽牌招何如傳曰允
정조 22년
李弘源改差代以金啓河爲事變假注書李勉兢啓曰事變假注書金啓河時無職名令該曹依例付軍職冠帶常仕何如傳曰允
정조 22년
傳于李勉兢曰提調持湯劑入侍
정조 22년
李勉兢啓曰當該廳坐承旨一竝禁推事命下矣行都承旨李泰永行左承旨沈晉賢左副承旨李海愚右副承旨尹光顔同副承旨姜忱依定式遞差傳旨捧入之意敢啓傳曰知道日熱如此禁推分揀其代前望單子入之待下批牌招察任
정조 22년
傳于李勉兢曰前假注書李毅采仍察廳任
정조 22년
李勉兢啓曰獻納丁志元疏批已下一體牌招何如傳曰允
정조 22년
以全羅監司李得臣狀啓雨澤農形馳啓事判付內啓下備邊司爲旀今年繡衣差遣之處卽昨年被歉中最甚之處近觀狀辭旱災偏甚及今雖得周洽之澤必有後時之歎至於代播之擧新有申令蠲稅之惠宜責實效被旱最甚而昨年尤甚諸邑守宰之生疎或精力不逮於緣畝省野之人不拘常格道內隨其閑劇之相當使之狀請移換事行會爲良如敎
정조 22년
以黃海監司李義駿狀啓瑞興府漂頹戶恤典擧行事判付內啓下備邊司爲旀爲三南恒暘如渴求飮而海西時雨間有浸塾一郡數十戶之被水比諸諸處暵熯雖謂之道是無晴還有晴亦可然於被水民戶其爲蕩柝之苦爲當如何嚴飭道伯拔例顧恤斯速依舊奠居待其畢結構使之報來後草記爲良如敎
정조 22년
李勉兢以備邊司言啓曰頃以未移秧處木麥代播之意草記行會矣卽見廣州留守洪檍狀啓則以爲各面未移處或爲三分之一或爲五分之二通一境言之移秧已過其半而本府境內山峽旣少原野居多遽然代播甘澍如得周洽播耕沮洳則三秋之功兩失可慮稍濕畓庫姑待略干日高燥之地及期代播無或失時而木麥若無自官助給恐有不足之慮本府元無留貯限八十石附近沿江邑中區劃事請令廟堂稟處矣畿邑木麥數本不敷纔已移劃於關東而第聞民間事情木麥之外亦多宜播之穀區劃之數未必盡用八十石推移似無所難令道守臣往復相議從便措處連探民情勿以木麥硬定勸播一從土宜參互衆願無論某穀或鄰里互資或官府協力及今備置待時卽播之意一體分付何如傳曰允
정조 22년
刑曹啓目長陵書員李遇春等原情云云姑爲嚴囚後坐更加杖問期得實狀何如判付啓到今年久之後雖以渠輩之長在番所者未必的知年條而如是漫漶惟恐與報辭相左何足責也且書員守僕等與巡山軍有間亦必不能詳知其矣等處明日開坐時更爲平問以聞爲良如敎
정조 22년
刑曹啓目粘連京囚李錫趾亦莫奉致命旣出於渠輩所戕則首謀先犯萬無不知之理而終不指的現告嚴訊得情何如判付啓然則所謂韓德山更爲捉來推覈爲可乎抑更問於正犯爲可是乙喩此是疏決文書回啓發遣郞官更問于前左相及右相後卿等出意見指一回啓爲良如敎
정조 22년
刑曹啓目粘連京囚任百俊獄事段執其疑端使之頭面則此獄正犯疑在於允大不在於百俊而反覆鉤詰不見端緖不敢以未信之見輕議換定更加嚴刑期於得情何如判付啓自初疑晦多端而諸證之一切反說尤豈不不成體段乎待出場變招之類各別嚴懲完決諸堂段置難免其責亦爲推考爲旀成獄先看實因仰合面前後判異則允大踢尻而不爲正犯百俊踢胯而得脫胸身屍帳腎腹痕損之懸以被踢實因將屬之於何人而致命之根因又當歸之何處是乙喩到今證招無異謊說而緣何致死一款歸一然後換定與仍推間可以決折是置卿等回啓未免糢糊更良論理議處爲有矣如有更問之端亦卽推問以聞爲良如敎
정조 22년
應敎李翊模掌令鄭㝡成持平尹涵獻納丁志元校理朴崙壽金銑副校理趙德潤正言申溆修撰尹益烈洪秀晩副修撰朴吉源啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆襸謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸琑之品久居句軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千萬化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之半行刀割姻付賊復陰助聲勢不軌之跡已綻懷二之計難掩賊復之輸款卽尙喆之結案揆以邦憲焉逭天討而當律未施陰誅先加輿憤去而益菀國論去而益激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮十二行半刀割答曰不允
정조 22년
掌令鄭㝡成持平尹涵獻納丁志元正言申溆啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆襸之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及夫見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤忞孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲已之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今逆復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠六字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在於此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜欖惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同死生之說旣已遲晩顧瞻他日之計明白納招善至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口仰何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
掌令鄭㝡成持平尹涵啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 22년
獻納丁志元正言申溆啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府設鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
獻納丁志元疏曰伏以臣跡仄兩司者于今幾年姿性拙劣言語澁訥曾不能發一言論一事但以荐違召牌冀被例勘視若能事虛縻華銜無補涓埃有臣如此將焉用哉且況頃日賓對病未隨參至被承宣請推之擧滿心惶恧無地自容以此情踪尤何敢晏然蹲冒伏願亟加誅斥先自臣始以爲不言者之戒焉第自入夏以來暵乾頗甚惟我殿下晝宵憂遑錦玉靡安心香默禱牲幣俱擧何幸數日間鋤犁之雨得自方寸之上畿湖關海次第報喜自此宵旰之念可以少弛瞻天顒祝際玆益切第伏念水旱之災堯湯之所不免而堯湯之聖巍蕩自如堯舜之民熙皞自若者豈非以消弭之盡其道拯濟之得其要也耶歷代以來遇災賑救之策不出於移粟移民蠲租除役而臣愚賤見竊以爲此猶細務也末節也唐虞之際岳牧允諧則雖當懷襄之餘旋致繁廡之功兩漢之時循吏是任則雖有澇旱之害無損富庶之治是知安民之術莫先於愼擇長吏也竊覸我聖上臨御以後懇惻於絲綸之間申戒於掌銓之臣者必以擇守令爲第一義此誠堯舜之心也東西京明主之事而臣未知銓臣之所以擧行者果能一一仰副於廈氈之德音耶每當飭敎之下其所差遣多取有形勢與曾經之人有形勢則庶無殿最數遞之憂曾經者則或有手熟事辦之益銓曹之以此應選固不是異事而第念人才之出不必拘於形勢有無且或一再薄試適倖無事者未必皆爲盤錯之利器在聖朝明四目闢四門之治恐合爲廣加擇取也且守令年限之治固慮其膂力旣愆智慮已銷而人或有方壯强仕之年而昏懵懦孱不能理事者亦或有年雖高而精力不衰閱事多而智慮益深者亦不可以一槪論也惟在掌銓者之公心公眼至誠訪求廣採人言參以已見則今世人才雖曰渺然亦豈無了一事當一務之人乎聖王用人各隨其所長有才智者有氣力者優於幹辦者善於周防者皆有所用而其惟廉謹者最良乎仍念連年設賑之餘公私之儲蓄俱空往歲如此來歲可知今玆得雨之餘農民汲汲之情市民遑遑之慮幸得少解而備豫之策亦不可不及斯時講究也宜令司農之長八路方伯之臣各飭其所屬俾盡節用尙儉之道克殫生財通貨之源以爲三年之艾焉臣於昨年落傷之症每値換節輒復重發矣近益流痰作孽坐臥俱妨動作須人委頓床席坐犯違傲自速逋慢之誅當此修省之日寂寥一言無足以仰瀆崇聽臣罪至此益無所逃臣無任云云省疏具悉所陳當留意爾其勿辭察職
정조 22년
戊午六月初四日卯時上御誠正閣諸承旨持公事入侍時行都承旨李泰永行左承旨沈晉賢左副承旨李海愚右副承旨尹光顔同副承旨姜忱記事官洪奭周假注書呂東植記事官承膺祚金履永檢校待敎沈象奎以次進伏訖光顔讀奏江原監司金履翼啓本田稅大同米分載發送事忱讀奏黃海兵使金㷞啓本赴防出身安采點送防所事全羅監司李得臣啓本珍山郡朴贊儀獄事差定査官窮覈狀聞計料事分書判付訖泰永等以無公事先退上曰獄案判下中傅生者令諸臺會見之意果已分付耶忱曰已爲分付矣上曰盡爲詳見與否更爲問之也光顔先退上曰近來臺諫之連日違牌何也古則逐日詣臺元無違牌之事且言責之官體貌雖重論其資級卽不過五六品則每每不進豈可成說乎自今須各別嚴飭除非衆所共知情病外牌不進傳旨勿爲捧入也仍命書獻納丁志元疏批訖命退諸臣以次退出
정조 22년
戊午六月初四日辰時上御重熙堂提調持湯劑入侍時提調金文淳副提調李泰永記事官洪奭周承膺祚金履永檢校待敎沈象奎以次進伏訖文淳奉進湯劑上進御文淳曰日熱殊甚聖體若何上曰蒸熱極爲難耐矣文淳曰寢睡水剌諸節近果何如上曰再昨則熱不能着睡殆手徹曉而昨夜則稍能就睡湯劑進用數貼之後食飮亦勝於前矣背部熱候最爲難堪故沈苽於冷水以貼於背則熱意少勝而久復依舊矣文淳曰雖有目前之效而亦不無觸冷之慮下情誠爲切悶且進御湯劑亦有過涼之慮恐不當連用屢貼矣熱候之太過雖以凡人言之陽氣太盛筋力甚好者亦例多有此症矣上曰予何敢言筋力乎慈宮寶齡已望七旬而精力康旺宮中細務無不照管手謄列聖御製諸書細細成畫不妨眼力而予則眼力漸損近亦苦觀書之難矣文淳曰湯劑煎入本以午時爲定而今旣早進明日亦依今日例爲之乎上曰今日則蒸熱如是故早爲進御而明日以後則依前以午時煎入卿亦於朝食後入來也命書傳敎曰處分不過尊體貌藥房提調譴削分揀醫官亦爲分揀文淳曰惠慶宮封進生鰒每趁十八日進上而昨年則趁閏六月封進矣今番則何以爲之乎上曰今年則十九日內封進可也上曰昨今間意必得雨矣尙無霈然之望極爲可悶京中之不雨亦已多日矣文淳曰今年雨澤雖不洽足而無論某處皆得頻霑三南最是惜乾而西路則反爲過多通而言之大抵有穴農之慮矣泰永曰今朝亦乍灑而旋止矣文淳曰日熱如此而久未承候元子宮氣候若何上曰好在矣文淳曰當此暑熱亦連爲講學乎上曰向値齋日而姑停近復始爲而其於過暑之道課書反勝於閑遊矣上曰知申與提調同庚而容貌筋力判若老少之異豈以閑養之效而然乎文淳曰自兒時隣居相從而氣質之堅晩已爲懸殊矣上曰李建胄於卿爲妻族乎文淳曰爲妻三寸矣上曰前後宣召人中最爲端雅一接之間亦知其必有所存矣仍命退諸臣以次退出
정조 22년
戊午六月初四日申時上御重熙堂右承旨入侍時右承旨李勉兢假注書呂東植記事官承膺祚金復永以次進伏訖上曰臺諫皆已入來乎勉兢曰掌令鄭㝡成持平尹涵獻納丁志元正言申溆只四員入來而其外司諫鄭景祚本有情勢掌令李益恢有實病持平閔致載正言尹寅基有親病云矣上曰親病及情病果如是則捧傳旨可也仍敎曰臺諫違牌未有甚於近來前啓謄傳亦爲久闕俄者筵敎何等申嚴則傳旨之一竝捧入政院事誠駭然矣此後各別嚴飭自明日待開門承旨仕進時同爲入來之地可也又敎曰入來臺諫如已傳啓注書出往政院持入可也賤臣承命出持入上命書批答賤臣擎出傳給還入進伏上敎賤臣曰爾果下往政院傳給於承旨乎賤臣曰只於閤外出給院吏矣上曰是何言也臺啓何等體重則只令下吏傳給寧有如許道理乎入侍注書與承傳色一體則捧入時旣往政院親受而出給時只令下吏傳之豈可成說乎生疎之注書渠何以知之承旨事誠極駭然莫重臺啓豈可泛然受之於下吏之乎以傳批答於臺廳乎仍命書榻敎曰當該廳坐承旨一竝禁推注書拿處仍敎曰元批答與不傳無異承旨更往臺廳以爲傳批之地也又敎曰近來政院若廳坐則堂后亦爲之乎勉兢曰常時則然矣而政院若爲罰廳坐則堂后不爲之矣上曰承旨旣爲廳坐則注書何可不爲乎此後申飭也命書公事判付訖勉兢曰臣伏覩月前諸道獄案疎決判付則從輕處大德日生用律處生道以殺將見百餘案生者死者俱無一毫餘憾而獨於崔進吉獄案竊有愚見今因言端敢此仰達矣道臣之取招考覈不拘日次大有乖於法意判付中一囚之倖逭當律其害小非法之看作法例爲弊大之敎大哉王言臣不勝欽仰然而崔進吉之刃刺梃打當夜致命情節絶悖無容更議今雖不可以不具格之案無於法之事從而處之一律至於三次刑特放恐不無矯枉過直之慮而若施以減死定配之律則似不害爲經權兩寓之義矣臣於待罪本道時熟知此獄之顚末故不避越爼之嫌敢陳無隱之義下詢攸司之臣更爲議處是臣區區之望也上曰情與跡固無毫分容議之端而所以減律者卽其遲晩之不如法拷訊之不準式以啓後弊有違常憲也減律之際配與放間屢致意焉竟以放爲歸而其後對言官頻問減律中當言者有何人意果在此爾能言之果然分付道臣爲先發配其間如未準次令配所官擧行可也出擧條命退承史以次退出
정조 22년
行都承旨洪明浩坐左承旨未差行右承旨李鎭復坐直左副承旨李勉兢坐直右副承旨未差同副承旨未差注書洪奭周仕尹命烈未肅拜假注書李毅采仕直事變假注書金啓河仕
정조 22년
藥房提調金文淳右承旨李勉兢啓曰伏未審夜間聖體若何寢睡水剌之節何如連進湯劑之後熱候漸有差勝之節乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 22년
李勉兢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
承旨前望單子入之洪明浩閔台爀李鎭復李昌會朴宗來落點
정조 22년
傳于李鎭復曰諸承旨持公事入侍
정조 22년
傳于洪明浩曰提調持湯劑入侍
정조 22년
以京畿監司李在學狀啓雨澤馳啓事傳于李鎭復曰雨後未移諸處代播與已移分數後錄狀聞事回諭
정조 22년
以慶尙假都事金仁柱狀啓雨澤農形馳啓事傳于李勉兢曰今日之雨到夜滂沱庶幾遠近之周洽近來三道雨澤狀本計其程道稽忽莫甚今番則營下所得爲先星火馳啓萬一遲滯該房察推而三道雨澤果如京中則已移未移與代播自可領略待邑報齊到別具一冊逐邑開錄以備便覽之地事下諭嶺湖三道道臣
정조 22년
以右副承旨李昌會牌不進罷職傳旨傳于李勉兢曰左承旨亦難供劇與違牌承旨許遞前望單子入之
정조 22년
李勉兢以都摠府言啓曰副摠管鄭觀采以禁衛中軍軍兵等中日試放事南別營晝仕出去之意敢啓傳曰知道
정조 22년
李鎭復以吏曹言啓曰依下敎慶州府尹柳焵處以卽速下去之意各別嚴飭因使之無或如前淹留卽爲登道則以爲寒熱昏眩等症見方苦劇跨馬趲程實無其望云本邑曠官一日爲悶今下飭敎極其截嚴則雖或有難强之勢固當强疾起程從速還任而今乃一向稱病無意下去者事體所在誠萬萬未安令該府拿問處之何如傳曰允
정조 22년
以慶尙假都事金仁柱啓本大丘判官洪履簡所犯諸條詳査馳啓事傳于朴宗來曰此果査啓乎申冤原情乎更令新道伯詳閱査案後出意見具格啓聞事該房題送狀啓還下送而大臣擧條中依他邑行査例爲之陳請而許施則當使堂上文侍從守令與諸査官會査而其所擧行相反所謂假都事更觀該邑得雨後農形令道臣狀聞後仍令該府拿來嚴問無一言捧納致煩提敎似此承宣將安用當該承旨爲先遞差下義禁府推考
정조 22년
以慶尙假都事金仁柱啓本永川前郡守沈公著所犯諸條詳査馳啓事傳于李鎭復曰特敎行査之下焉敢若是漫漶査官行査終涉體輕而然更令道臣從頭看詳可以更査者更査可以摘奸者摘奸可以廉察者廉察必求其十分無疑然後論理狀聞事該房題給書目此狀啓還下送
정조 22년
以慶尙假都事金仁柱啓本義城縣令金喆淳所犯諸條詳査馳啓事傳于李鎭復曰所謂査啓與洪履簡事一般以假都事之故亦無跋尾令新道伯更將繡啓爰辭査案出意見論理具格啓聞事該房題送狀啓還下送査官違格亦與大丘倅査事無異假都事拿問事亦依右例
정조 22년
以忠淸監司韓用和狀啓韓山郡守宋時淵連呈辭狀終不還任投送印符萬萬可駭不得已罷黜其罪狀令攸司稟處事傳于李鎭復曰擧措極爲駭然投印自有常律令該府卽爲發配與延豐縣監之代政官待開門牌招開政另擇待下批給馬卽爲下送
정조 22년
以柳焵囚單子判付內目今嶺南農形民事朝家之憂勤何如則雖未知病故之輕重而出自宰列分符百里者初何非時上京又何不卽還官以致該曹之草記請罪溺職大矣何必捧供直施不敍之典其代亦令明日政擇差待下批給馬下送爲良如敎
정조 22년
李勉兢以兵曹言啓曰五衛將具載敬以前任安東營將時在任所上來間該廳番次苟艱景福宮衛將孫鎭極除授過限不爲上來竝改差何如傳曰允
정조 22년
李勉兢以兵曹言啓曰卽接南所衛將金敬膺牒報則禁川橋西邊柳木一株因風中折云令該所依例斫去之意敢啓傳曰知道
정조 22년
李勉兢以兵曹言啓曰卽接慶熙宮入直衛將金鎭郁牒報則金商門內中松一株拔根顚仆云令該所依例斫去之意敢啓傳曰知道
정조 22년
禁府啓目假注書呂東植原情云云傳旨內辭緣泛稱遲晩刑推得情何如判付啓臺啓體貌何等嚴重則出給院吏不可以生疎寬恕嚴加照律放送爲良如敎又啓目延日前縣監鄭柱原情云云傳旨內辭緣泛稱遲晩刑推得情何如判付啓除刑推議處爲良如敎
정조 22년
刑書啓目粘連書員李遇春守僕張聖益等更招云云更加嚴杖期於得情何如判付啓所供愚迷莫甚雖百番更招皆當如此其矣等爲先放送爲旀現告年條專由於禮曹擧行之駭然是置甲寅九月分遣史官宣傳官遍審各陵寢樹木也本陵樹木亦在摘奸中其時已有分等處分或勿問禮曹亦必載在謄錄則今番捧現告當以甲寅摘奸以後枯損不報者兺捧入更以此意分付該曹爲旀保放諸囚段置依此區別還囚捧招亦依甲寅判下相考議處事一體分付該府爲良如敎又啓目粘連罪人全致訥更招云云各別嚴刑更爲取服依前結案施行何如判付啓前堂俱必有所聞知而起疑更爲往復停當如有違端論理回啓爲良如敎又啓目罪人李錫趾更招云云加刑取服何如判付啓旣云瞹昧仍使訊推殊乖獄體而明是殺越畫卽償命法理當然除尋常出意見論理稟處爲良如敎
정조 22년
禁府照目假注書呂東植矣原情公事判付內臺啓體貌何等嚴重則出給院吏不可以生疎寬恕嚴加照律放送罪杖一百收贖告身盡行追奪私罪奉敎依允爲旀功減一等爲良如敎又照目向前鄭柱亦還穀事體何等嚴重而一任下輩之舞弄吏逋則混歸停退末梢則畢竟虛勘揆以法意有難容貸以此照律何如判付啓依允
정조 22년
應敎李翊模持平尹涵校理金銑朴崙壽副校理趙德潤正言申溆修撰洪秀晩尹益烈副修撰朴吉源啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典一行半刀割答曰不允八字刀割
정조 22년
持平尹涵正言申溆啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法請承款後物故罪人九宗亟施孥籍之典答曰不允措辭見上
정조 22년
持平尹涵啓曰請寢李汝節定配之命更令王府嚴覈取服施以當律措辭見上今於疎決中扞城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆者有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請還寢崔進吉發配之命依律處斷啓曰不允
정조 22년
正言申溆啓曰請金甲島爲奴罪人克觀更令王府嚴鞫得情快正王法請逆賊尙魯亟施孥戮之典請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允措辭見上
정조 22년
戊午六月初五日辰時上御誠正閣藥房入診諸承旨持公事入侍時藥房提調金文淳左副承旨李勉兢行右承旨李鎭復同副承旨朴宗來記事官洪奭周假注書李毅采記事官金景煥金履永檢校待敎李存秀醫官柳光翼金孝儉李敬培李周憲朴春源李惟鑑玄必采吳仁豐丁希泰朴宗潤以次進伏訖文淳曰日氣蒸熱聖體若何上曰一樣矣文淳曰寢睡水剌之節何如上曰一樣矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣文淳曰湯劑進御之後熱候有差減之效乎上曰不爲無效而所服已至屢貼更以暑令當劑議定煎入可也仍命書榻敎曰進御花王飮自今日停止淸暑六和湯本方中去人蔘加升麻五分香薷厚朴減五分一貼式煎入文淳曰今日則入診宜矣上曰置之命文淳先退宗來讀奏戶曹啓目粘順天府敗船穀物令各該衙門稟處事命書判付訖鎭復宗來先退上曰今日雨意甚緊矣仍敎勉兢曰柳焵之病何如云耶勉兢曰似不至不能赴任云矣上曰此草記還給吏曹病如可强使之下去可也命退諸臣以次退出
정조 22년
戊午六月初五日午時上御重熙堂提調持湯劑入侍時提調金文淳副提調洪明浩記事官洪奭周金景煥金履永檢校待敎李存秀以次進伏訖文淳奉進湯劑上進御文淳曰今旣得雨日氣頗涼熱候有差勝之效乎上曰一試康命吉之藥而食飮諸節已覺頓勝矣局房之醫不可無人而此一人外更無可以議藥者其在國體亦豈成說乎文淳曰局房之無人誠極可悶而如此醫者實爲難得矣文淳曰都提調今日欲入來候班而因眩症未果方切惶悚云矣上曰必勿入來可也上曰今則雨勢頗緊矣明浩曰聞嶺東上流得雨頗勝江水方生船隻亦多下來者云矣上曰亦有木麥運來之船隻乎文淳曰卽見江原道狀啓則橫城所在旣難輸致原州則元數旣未夥多本邑亦當代播有難移來云矣上曰遠處則切勿使之輸來而旣用於本邑則豈可他輸自當別有變通矣上敎明浩曰洪樂游已爲敍用乎明浩曰得蒙給牒之恩矣上曰向已給牒敍用而今聞只爲給牒云豈緣歲抄單子之落漏而然乎卽以給牒敍用改頒於朝紙也明浩曰肅敬之地固當小心周旋雙手擎進而乃有如是做錯萬萬惶懍矣上曰此反由過加小心而然矣此後則當屢次大祝俾爲贖愆之道矣上曰重臣今則何如明浩曰近來則凡百差勝矣上曰奉朝賀洪秀輔近果相見否明浩曰屢次往見而筋力之强健無異少年矣上曰左承旨已出肅所患果已差勝乎文淳曰尙未差復而以其十餘次除拜一未肅命極爲惶悚故今番則强力出肅矣仍命退諸臣以次退出
정조 22년
戊午六月初五日未時上御重熙堂左承旨入侍時行左承旨閔台爀假注書李毅采記事官金景煥金履永以次進伏訖上敎台爀曰近日病狀何如台爀曰比冬少勝矣上曰難爲夙夜之任乎台爀曰然矣命退承史以次退出
정조 22년
行都承旨李晩秀未肅拜行左承旨李鎭復坐直行右承旨李敬一坐直左副承旨金啓洛未肅拜右副承旨李溏坐同副承旨未差注書洪奭周仕尹命烈病假注書李毅采仕直事變假注書金啓河仕
정조 22년
李鎭復啓曰明日再明日明陵忌辰祭齋戒正日相値視事頉稟之意敢啓傳曰知道
정조 22년
以備邊司坐起進不進單子傳于李鎭復曰初十日次對進定於今日
정조 22년
傳于李鎭復曰都承旨入侍
정조 22년
傳于李鎭復曰大臣備局堂上引見
정조 22년
有政吏批判書金載瓚進參判權裕牌不進參議任希存進行左承旨李鎭復進以李敬一爲大司諫韓興裕爲執義李羽逵爲司諫權心彦爲掌令李顯秀爲持平趙台榮爲正言洪樂游爲副校理黃昇源爲禮曹判書李貞運爲右通禮沈廷秀爲禁府都事韓公藝爲孝昌墓守衛官吳鼎源爲慶州府尹趙鎭完爲韓山郡守李義祿爲延豐縣監奉常判官李東埴仍任事承傳
정조 22년
兵批判書李時秀進參判柳誼入直參議金啓洛參知柳師模病左副承旨李勉兢進以李源龍閔百吉爲五衛將徐宅聖爲忠翊將李元龜爲景福將李羲甲爲文兼崔宗嶸爲忠淸水虞候金坪爲全羅右水虞候大護軍趙尙鎭護軍李泰永沈晉賢副護軍李肇源尹光顔姜忱李海愚副司直柳畊副司正金啓河
정조 22년
傳于李鎭復曰下直守令留待
정조 22년
備忘記慶州府尹吳鼎源下直長弓一張長箭一部片箭一部筒兒一箇賜給
정조 22년
承旨前望單子入之李敬一洪義浩蔡弘遠落點
정조 22년
李鎭復啓曰新除授承旨洪義浩以前任靑松府使方在解由未出中何以爲之敢稟傳曰勿拘
정조 22년
李鎭復啓曰新除授行右承旨李敬一右副承旨洪義浩同副承旨蔡弘遠竝卽牌招察任何如傳曰允
정조 22년
以朴宗來囚單子傳于李鎭復曰生疎所致溽暑如此分揀放送
정조 22년
傳于李鎭復曰吏房承旨入侍
정조 22년
傳于李鎭復曰坐直承旨入侍
정조 22년
傳于李鎭復曰下直守令入侍
정조 22년
傳于李勉兢曰軍士房入侍
정조 22년
以忠淸監司韓用和狀啓傳于李鎭復曰瀆屑甚矣狀啓還下送當該道臣推考該倅亦爲從重推考
정조 22년
傳于李鎭復曰左副承旨入侍
정조 22년
李鎭復啓曰臣與左副承旨李勉兢伴直矣纔已遞差出去伴直無人行右承旨李敬一卽爲牌招何如傳曰允
정조 22년
以右副承旨洪義浩同副承旨蔡弘遠牌不進罷職傳旨傳于李敬一曰與不爲仕進承旨許遞前望單子入之待下批待開門牌招
정조 22년
承旨前望單子入之李晩秀金啓洛李溏落點